b'\n_START_ARTICLE_\nLe\xc3\xb3n (Espanja)\n_START_SECTION_\nIlmasto\n_START_PARAGRAPH_\nLe\xc3\xb3nissa on K\xc3\xb6ppenin ilmastoluokituksen mukaan lauhkea meri-ilmasto. Vuoden keskil\xc3\xa4mp\xc3\xb6tila on noin 11\xc2\xa0\xc2\xb0C ja keskim\xc3\xa4\xc3\xa4r\xc3\xa4inen sadem\xc3\xa4\xc3\xa4r\xc3\xa4 560 millimetri\xc3\xa4. Hein\xc3\xa4kuu on l\xc3\xa4mpimin kuukausi. Silloin vuorokauden keskil\xc3\xa4mp\xc3\xb6tila on noin 20\xc2\xa0\xc2\xb0C. Viilein kuukausi on tammikuu, jolloin keskil\xc3\xa4mp\xc3\xb6tila on noin 3\xc2\xa0\xc2\xb0C. Sateisin kuukausi on marraskuu, jolloin sataa keskim\xc3\xa4\xc3\xa4rin noin 70 millimetri\xc3\xa4. Maaliskuu puolestaan on kuivin kuukausi. Silloin keskim\xc3\xa4\xc3\xa4r\xc3\xa4inen sadanta on 23 millimetri\xc3\xa4.\n_START_SECTION_\nHistoria\n_START_PARAGRAPH_\nLe\xc3\xb3n perustettiin vuonna 68 roomalaisen Legio VII Geminan tukikohdaksi ja sit\xc3\xa4 kutsuttiin nimell\xc3\xa4 Legio (suom. legioona), josta tulee my\xc3\xb6s kaupungin nykyinen nimi._NEWLINE_Visigoottikuningas Leovigild valloitti kaupungin 500-luvulla ja muslimit vuonna 712. Vuonna 856 kuningas Ordo\xc3\xb1o I asutti kaupungin uudelleen ja Ordo\xc3\xb1o II teki siit\xc3\xa4 Le\xc3\xb3nin kuningaskunnan p\xc3\xa4\xc3\xa4kaupungin 914. Al-Mansur Ibn Abi Aamir ry\xc3\xb6sti kaupungin vuonna 987, mutta kuningas Alfonso V rakensi sen uudelleen._NEWLINE_Le\xc3\xb3n oli pys\xc3\xa4hdyspaikka pyhiinvaeltajille matkalla Santiago de Compostelaan. 1500-luvulta l\xc3\xa4htien kaupungin t\xc3\xa4rkeys alkoi v\xc3\xa4henty\xc3\xa4._NEWLINE_Espanjan sis\xc3\xa4llissodassa Le\xc3\xb3n liittyi kes\xc3\xa4kuussa 1936 taisteluun tasavaltalaisia vastaan._NEWLINE_1980-luvulta l\xc3\xa4htien Le\xc3\xb3n on ollut leonilaisen nationalismin polttopiste, kansallismieliset ovat pyrkineet eroamaan Kastilia ja Le\xc3\xb3nista ja luomaan oman autonomisen alueen, jopa oman valtion, joka muodostettaisiin Le\xc3\xb3nin, Salamancan ja Zamoran maakunnista.\n_START_SECTION_\nJuhlap\xc3\xa4ivi\xc3\xa4\n_START_PARAGRAPH_\nPaikallisia juhlap\xc3\xa4ivi\xc3\xa4 ovat: 24. kes\xc3\xa4kuuta, 29. hein\xc3\xa4kuuta ja 5. lokakuuta.'